A "Frankfurt"ot a II. felderítőcsoporthoz "(Aufklärungsgruppe II)" osztották be és ezen egység tagjaként vett részt az 1916. április 24-25-én végrehajtott Yarmouth és Lowestoft elleni rajtaütésben. Az ideiglenesen Friedrich Boedicker ellentengernagy vezetése alatt álló I. felderítőcsoportot kísérte az akcióban, melynek során a "Frankfurt" elfogott és elsüllyesztett egy felfegyverzett gőzöst az angol partoknál, legénységét pedig foglyul ejtette. A Harwichból érkező cirkálókat és rombolókat a csatacirkálók visszavonulásra késztették, de üldözőbe nem vették őket, mert tengeralattjárókat és egy nagyobb köteléket sejtettek a közelben. A rajtaütés után Boedicker visszafordult keletnek, hogy a Reinhard Scheer altengernagy vezette "Hochseeflotte" főerőivel egyesüljön. Ekkor Scheer, akit már értesítettek a "Grand Fleet" Scapa Flow-ból való kihajózásáról, a hazatérés mellett döntött.